Document ID: 32005D0779

KOMISSION PÄÄTÖS,
tehty 8 päivänä marraskuuta 2005,
eläinten terveyttä koskevista suojatoimenpiteistä sian vesikulaaritautia vastaan Italiassa
(tiedoksiannettu numerolla K(2005) 4273)
(ETA:n kannalta merkityksellinen teksti)
(2005/779/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (1) ja erityisesti sen 10 artiklan 4 kohdan,
sekä katsoo seuraavaa:
(1)
Tietyillä alueilla Italiassa on kirjattu sian vesikulaaritaudin tapauksia.
(2)
Italia on toteuttanut toimenpiteitä taudinpurkausten torjumiseksi yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä 17 päivänä joulukuuta 1992 annetun neuvoston direktiivin 92/119/ETY (2) nojalla.
(3)
Italia on lisäksi toteuttanut koko Italian kattavia hävittämis- ja valvontatoimenpiteitä sian vesikulaaritaudin varalta. Nämä toimenpiteet on vahvistettu Italian esittämissä vuosittaisissa sian vesikulaaritaudin hävittämis- ja valvontaohjelmissa, jotka on hyväksytty tietyistä eläinlääkintäalan kustannuksista 26 päivänä kesäkuuta 1990 tehdyn neuvoston päätöksen 90/424/ETY (3) 4 artiklan 6 kohdan ja 29 ja 32 artiklan mukaisesti.
(4)
Jäsenvaltioiden vuodeksi 2005 esittämien eräiden eläintautien hävittämis- ja valvontaohjelmien sekä zoonoosien torjuntaohjelmien hyväksymisestä ja yhteisön rahoitusosuuden vahvistamisesta 30 päivänä marraskuuta 2004 tehdyllä komission päätöksellä 2004/840/EY (4) hyväksyttiin Italian esittämä sian vesikulaaritaudin hävittämis- ja valvontaohjelma vuodeksi 2005.
(5)
Vuosittaisissa sian vesikulaaritaudin hävittämis- ja valvontaohjelmissa vahvistetuilla toimenpiteillä pyritään tunnustamaan sikatilat sian vesikulaaritaudista vapaiksi ja varmistamaan, että kaikki Italian alueet saavuttavat tämän aseman. Ohjelmiin sisältyy lisäksi sääntöjä elävien sikojen siirroista ja kaupasta tapauksissa, joissa siat ovat peräisin alueilta ja tiloilta, joiden asema sian vesikulaaritaudin osalta ei ole sama.
(6)
Useimmat Italian alueet Abruzzoa, Campaniaa, Calabriaa ja Sisiliaa lukuun ottamatta on tunnustettu sian vesikulaaritaudista vapaiksi sen jälkeen, kun vuosittaisten hävittämis- ja valvontaohjelmien yhteydessä kaikilla sikatiloilla toteutetusta toistuvasta näytteenotosta ja testauksesta on saatu suotuisat tulokset.
(7)
Ottaen kuitenkin huomioon sian vesikulaaritaudin luonne ja sen jatkuva esiintyminen Italian tietyillä alueilla seurantaa olisi jatkettava sian vesikulaaritaudista vapaiksi tunnustetuilla alueilla taudin havaitsemiseksi varhaisessa vaiheessa.
(8)
Tautitilanne alueilla, joita ei ole tunnustettu sian vesikulaaritaudista vapaiksi, saattaa elävillä sioilla käytävän kaupan takia vaarantaa muilla Italian alueilla sijaitsevat sikatilat. Sikoja ei tämän vuoksi pitäisi siirtää alueilta, joita ei ole tunnustettu sian vesikulaaritaudista vapaiksi, Italian muille alueille, elleivät ne ole peräisin tietyt edellytykset täyttäviltä tiloilta.
(9)
Sellaisilta alueilta olevia sikoja, joita ei ole tunnustettu sian vesikulaaritaudista vapaiksi, ei pitäisi lähettää muihin jäsenvaltioihin. Sian vesikulaaritaudista vapaiksi tunnustetuilta alueilta olevia sikoja saisi lähettää ainoastaan kyseisestä taudista vapaaksi tunnustetuilta tiloilta.
(10)
Tässä päätöksessä vahvistettuja sääntöjä olisi sovellettava, sanotun kuitenkaan rajoittamatta neuvoston direktiivissä 92/119/ETY vahvistettujen sääntöjen soveltamista. On aiheellista vahvistaa ’keräyskeskuksen’ määritelmä, joka poikkeaa eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetussa neuvoston direktiivissä 64/432/ETY (5) vahvistetusta määritelmästä.
(11)
Yhteisön tasolla olisi avoimuuden vuoksi vahvistettava säännöt sikatilojen ja alueiden asemasta sian vesikulaaritaudin osalta sekä säännöt, jotka koskevat tautiasemaltaan toisistaan poikkeavilta tiloilta ja alueilta peräisin olevien elävien sikojen siirtoja ja yhteisön sisäistä kauppaa.
(12)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
I LUKU
KOHDE, SOVELTAMISALA JA MÄÄRITELMÄT
1 artikla
Kohde ja soveltamisala
Tässä päätöksessä vahvistetaan eläinten terveyttä koskevat säännöt sian vesikulaaritaudin osalta niille Italian alueille, jotka on tunnustettu sian vesikulaaritaudista vapaiksi, sekä alueille, joita ei ole tunnustettu kyseisestä taudista vapaiksi.
2 artikla
Määritelmät
Tässä päätöksessä
1)
sovelletaan direktiivissä 92/119/ETY annettuja määritelmiä;
2)
tarkoitetaan ’sikojen keräyskeskuksella’ kauppiaan tiloja, jonne ja josta siat kuljetetaan säännöllisesti 30 päivän kuluessa hankinnasta.
II LUKU
ITALIASSA SIJAITSEVIEN ALUEIDEN JA TILOJEN TUNNUSTAMINEN SIAN VESIKULAARITAUDISTA VAPAIKSI
3 artikla
Alueiden tunnustaminen
1. Liitteessä I luetellut Italian alueet tunnustetaan sian vesikulaaritaudista vapaiksi.
2. Liitteessä II lueteltuja Italian alueita ei tunnusteta sian vesikulaaritaudista vapaiksi.
4 artikla
Tilojen tunnustaminen
1. Italian on varmistettava, että 2-6 kohdan vaatimukset täyttyvät.
2. Sikatilaa pidetään sian vesikulaaritaudista vapaiksi tunnustetuilla alueilla kyseisestä taudista vapaana,
a)
jos serologisia testejä varten on otettu näytteitä kahdella eri kerralla 28-40 päivän välein sellaisesta määrästä siitossikoja, joka riittää sian vesikulaaritaudin 5 prosentin esiintyvyyden havaitsemiseksi 95 prosentin luottamusvälillä, ja tulokset ovat olleet negatiiviset; ja
b)
jos sian vesikulaaritaudista vapaiksi tunnustetuilla alueilla sijaitsevilla tiloilla ei pidetä siitossikoja, kaikki tällaisille tiloille siirretyt siat ovat peräisin kyseisestä taudista vapaiksi tunnustetuilta tiloilta.
3. Sikatilaa pidetään alueilla, joita ei ole tunnustettu sian vesikulaaritaudista vapaiksi, kyseisestä taudista vapaana, jos serologisia testejä varten on otettu näytteitä kahdella eri kerralla 28-40 päivän välein sellaisesta määrästä siitossikoja, joka riittää sian vesikulaaritaudin 5 prosentin esiintyvyyden havaitsemiseksi 95 prosentin luottamusvälillä, ja tulokset ovat olleet negatiiviset.
4. Sian vesikulaaritaudista vapaaksi tunnustettu sikatila säilyttää tämän aseman, jos
a)
näytteenotto- ja tarkastusmenettelyt toteutetaan 5 artiklan 1 kohdan ja 6 artiklan mukaisesti ja tulokset ovat negatiiviset; ja
b)
tällaiselle tilalle siirretyt siat ovat peräisin sian vesikulaaritaudista vapaaksi tunnustetuilta tiloilta.
5. Sian vesikulaaritaudista vapaa asema
a)
otetaan tilalta pois määräajaksi, jos tilalla havaitaan seropositiivinen tapaus, joka vahvistetaan jatkotutkimuksissa, kunnes kyseinen sika on teurastettu virallisessa valvonnassa; tai
b)
peruutetaan, jos havaitaan kaksi tai useampia seropositiivisia tapauksia.
6. Sikatila tunnustetaan uudelleen sian vesikulaaritaudista vapaaksi, jos tapauksen mukaan joko 2 tai 3 kohdassa esitetyt näytteenotto- ja tarkastusmenettelyt on toteutettu ja tulokset ovat negatiiviset.
III LUKU
SEURANTA
5 artikla
Seuranta sian vesikulaaritaudista vapaiksi tunnustetuilla alueilla
1. Italian on varmistettava, että sian vesikulaaritaudista vapaiksi tunnustetuilla alueilla toteutetaan 2 ja 3 kohdassa esitetyt näytteenotto- ja tarkastusmenettelyt kyseisen taudin osoittamiseksi.
2. Tiloilla, joilla pidetään useampaa kuin kahta siitossikaa, otetaan serologisia testejä varten näytteitä satunnaisesti valituista 12 siitossiasta tai kaikista siitossioista, jos tilalla on vähemmän kuin 12 siitossikaa, seuraavin väliajoin:
a)
kerran vuodessa, jos tilalla tuotetaan sikoja lähinnä teurastettavaksi;
b)
kaksi kertaa vuodessa muissa tapauksissa.
3. Sikojen keräyskeskuksissa otetaan kuukauden välein virologisia testejä varten ulostenäytteet jokaisesta karsinasta, jossa sikoja tavallisesti pidetään.
6 artikla
Seuranta alueilla, joita ei ole tunnustettu sian vesikulaaritaudista vapaiksi
1. Italian on varmistettava, että alueilla, joita ei ole tunnustettu sian vesikulaaritaudista vapaiksi, toteutetaan 2 ja 3 kohdassa esitetyt näytteenotto- ja tarkastusmenettelyt kyseisen taudin osoittamiseksi.
2. Sian vesikulaaritaudista vapaiksi tunnustetuilla tiloilla, joilla pidetään siitossikoja, ja sikojen keräyskeskuksissa sovelletaan 5 artiklassa vahvistettuja säännöksiä.
3. Sian vesikulaaritaudista vapaiksi tunnustetuilla tiloilla, joilla ei pidetä siitossikoja, otetaan serologisia testejä varten kahdesti vuodessa näytteitä satunnaisesti valituista 12 siasta tai kaikista sioista, jos tilalla on vähemmän kuin 12 sikaa. Tilan sioista voidaan kuitenkin ottaa näytteet myös teurastamossa teurastuksen aikaan.
IV LUKU
ELÄVIEN SIKOJEN SIIRROT ITALIASSA JA MUIHIN JÄSENVALTIOIHIN
I JAKSO
Siirrot Italiassa
7 artikla
Elävien sikojen siirtoja Italiassa koskevat toimenpiteet
1. Italian on varmistettava, että 2, 3 ja 4 kohdan vaatimukset täyttyvät siirrettäessä eläviä sikoja Italian sisällä.
2. Kun sikoja siirretään teurastamoon teurastettaviksi tiloilta, joita ei ole tunnustettu sian vesikulaaritaudista vapaiksi, serologisia testejä varten on otettava näytteitä sellaisesta määrästä sikoja, joka riittää sian vesikulaaritaudin 5 prosentin esiintyvyyden havaitsemiseksi 95 prosentin luottamusvälillä.
3. Sikoja ei saa siirtää muille tiloille sellaisilta tiloilta, joita ei ole tunnustettu sian vesikulaaritaudista vapaiksi.
4. Sikoja ei saa siirtää Italian muille alueille sellaisilta alueilta, joita ei ole tunnustettu sian vesikulaaritaudista vapaiksi.
8 artikla
Poikkeukset ja edellytykset
Poiketen siitä, mitä 7 artiklan 4 kohdassa säädetään, Italian viranomaiset voivat sallia sikojen siirrot Italian muille alueille sellaisilla alueilla, joita ei ole tunnustettu sian vesikulaaritaudista vapaiksi, sijaitsevilta tiloilta sillä edellytyksellä, että
a)
alkuperätila on keskeytyksettä vähintään kahden vuoden ajan ollut tunnustettu sian vesikulaaritaudista vapaaksi;
b)
alkuperätila ei siirtoa edeltävien 60 päivän aikana ole sijainnut sian vesikulaaritaudin puhkeamisen seurauksena käyttöön otetulla suoja- tai valvontavyöhykkeellä;
c)
alkuperätilalle ei siirtoa edeltävien 12 kuukauden aikana ole tuotu sikoja tiloilta, joilla epäiltiin esiintyvän sian vesikulaaritautia;
d)
alkuperätilalla olevista sioista otetaan näyte 20-30 päivää ennen siirtoa, ja serologiset testit tehdään sellaiselle määrälle sikoja, joka riittää sian vesikulaaritaudin 5 prosentin esiintyvyyden havaitsemiseksi 95 prosentin luottamusvälillä;
e)
sioista otetaan määräpaikkana olevalla tilalla näyte vähintään 28 päivää siirron jälkeen, ja serologiset testit tehdään sellaiselle määrälle sikoja, joka riittää sian vesikulaaritaudin 5 prosentin esiintyvyyden havaitsemiseksi 95 prosentin luottamusvälillä. Sikoja ei saa siirtää määräpaikkana olevalta tilalta ennen kuin testit on tehty ja niistä on saatu negatiiviset tulokset;
f)
eläimet kuljetetaan sinetöidyissä ajoneuvoissa viranomaisten valvonnassa;
g)
sikojen siirroista ilmoitetaan vähintään 48 tuntia etukäteen paikalliselle eläinlääkintäviranomaiselle, jonka vastuulle määräpaikkana oleva tila kuuluu;
h)
sikojen kuljetukseen käytetyt ajoneuvot puhdistetaan ja desinfioidaan virallisessa valvonnassa ennen ja jälkeen kuljetuksen.
II JAKSO
Yhteisön sisäiset siirrot
9 artikla
Elävien sikojen kuljetukset Italiasta muihin jäsenvaltioihin
1. Italian on varmistettava, että 2 ja 3 kohdan vaatimukset täyttyvät.
2. Sikoja ei saa lähettää muihin jäsenvaltioihin sellaisilta alueilta, joita ei ole tunnustettu sian vesikulaaritaudista vapaiksi.
3. Sian vesikulaaritaudista vapaaksi tunnustetuilta alueilta muihin jäsenvaltioihin lähetettävien sikojen on tultava tiloilta, jotka on tunnustettu kyseisestä taudista vapaiksi.
10 artikla
Todistuksen antamiseen liittyvä velvoite
Italian on varmistettava, että direktiivin 64/432/ETY 5 artiklan 1 kohdassa tarkoitetuissa terveystodistuksissa, jotka seuraavat tämän päätöksen 9 artiklan mukaisesti Italiasta muihin jäsenvaltioihin lähetettävien sikojen mukana, on seuraava maininta:
”Eläimiä, jotka ovat komission päätöksen 2005/779/EY (Eläinten terveyttä koskevista suojatoimenpiteistä sian vesikulaaritautia vastaan Italiassa) mukaisia”
V LUKU
TIETOJENANTAMISVELVOLLISUUS
11 artikla
Tietojen antaminen komissiolle ja jäsenvaltioille
Italian viranomaisten on toimitettava kaikki tämän päätöksen soveltamista koskevat merkitykselliset tiedot komissiolle ja jäsenvaltioille kuuden kuukauden välein elintarvikeketjua ja eläinten terveyttä käsittelevän pysyvän komitean välityksellä.
VI LUKU
LOPPUSÄÄNNÖKSET
12 artikla
Osoittaminen
Tämä päätös on osoitettu kaikille jäsenvaltioille.
Tehty Brysselissä 8 päivänä marraskuuta 2005.

Labels: 17
8
3
6
18